মুঃ মিজানুর রহমান

ড. মু. মিজানুর রহমান একজন বাংলাদেশি রাজনীতিবিদ এবং তিনি ত্রয়োদশ জাতীয় সংসদ সদস্য। তিনি চাঁপাইনবাবগঞ্জ-২ আসন থেকে ২০২৬ সালে ত্রয়োদশ জাতীয় সংসদ নির্বাচনে বাংলাদেশ জামায়াতে ইসলামী মনোনীত মনোনয়নে সংসদ সদস্য নির্বাচিত হন।

প্রারম্ভিক জীবন ও শিক্ষা

মিজানুর রহমান বাংলাদেশের চাঁপাইনবাবগঞ্জ জেলার গোমস্তাপুর উপজেলার রহনপুরে জন্মগ্রহণ করেন। তার পিতা মু. লবজান বিশ্বাস এবং মাতা মোসা. বেগম বাহার। তিনি রহনপুর এ.বি. সরকারি উচ্চ বিদ্যালয় থেকে বিজ্ঞান বিভাগে মাধ্যমিক শিক্ষা সম্পন্ন করেন এবং নবাবগঞ্জ সরকারি কলেজ থেকে উচ্চ মাধ্যমিক পাস করেন। পরে রাজশাহী বিশ্ববিদ্যালয় থেকে উদ্ভিদবিদ্যায় স্নাতক ও স্নাতকোত্তর ডিগ্রি অর্জন করেন। একই বিশ্ববিদ্যালয়ের পরিবেশ বিজ্ঞান ইনস্টিটিউট থেকে পিএইচডি ডিগ্রি লাভ করেন।

কর্মজীবন
২০০১ সালে তিনি রহনপুর পি.এম আইডিয়াল কলেজে জীববিজ্ঞান বিষয়ের প্রভাষক হিসেবে যোগদান করেন। শিক্ষকতা পেশায় তিনি দীর্ঘদিন ধরে কর্মরত আছেন। ২০২৩ সালে তিনি গোমস্তাপুর উপজেলায় কলেজ পর্যায়ে শ্রেষ্ঠ শ্রেণী শিক্ষক হিসেবে নির্বাচিত হন।

রাজনৈতিক জীবন
মু. মিজানুর রহমান শিক্ষকতা পেশার পাশাপাশি স্থানীয় পর্যায়ে ইসলামী রাজনীতির সঙ্গে যুক্ত হয়ে বাংলাদেশ জামায়াতে ইসলামীর সক্রিয় রাজনীতিতে অংশ নেন। ২০২৬ সালের ত্রয়োদশ জাতীয় সংসদ নির্বাচনে চাঁপাইনবাবগঞ্জ-২ আসনে দাঁড়িপাল্লা প্রতীকে প্রতিদ্বন্দ্বিতা করে তিনি সংসদ সদস্য নির্বাচিত হন। এই নির্বাচনে তিনি বিএনপি–সমর্থিত প্রার্থীসহ অন্যান্য প্রার্থীদের পরাজিত করে প্রথমবারের মতো জাতীয় সংসদে প্রবেশ করেন।

এই নির্বাচনে আরও ছিলেন বাংলাদেশ জাতীয়তাবাদী দল থেকে আমিনুল ইসলাম, জাতীয় পার্টির মু. খুরশিদ আলম, ইসলামী আন্দোলন বাংলাদেশের মো. ইব্রাহিম খলিল এবং বাংলাদেশের কমিউনিস্ট পার্টির মো. সাদেকুল ইসলাম; তবে তারা উল্লেখযোগ্য সংখ্যক ভোট পেতে ব্যর্থ হন এবং মূল প্রতিদ্বন্দ্বিতা জামায়াত ও বিএনপি প্রার্থীর মধ্যেই সীমাবদ্ধ থাকে।

আরো দেখুন
 কেরামত আলী
 নুরুল ইসলাম বুলবুল

তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:ত্রয়োদশ জাতীয় সংসদ সদস্য
বিষয়শ্রেণী:চাঁপাইনবাবগঞ্জ জেলার রাজনীতিবিদ
বিষয়শ্রেণী:রাজশাহী বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলাদেশী শিক্ষাবিদ